Document ID: 32009R0097

KOMISJONI MÄÄRUS (EÜ) nr 97/2009,
2. veebruar 2009,
millega rakendatakse Euroopa Parlamendi ja nõukogu määrust (EÜ) nr 295/2008 (ettevõtluse struktuurstatistika kohta) paindliku mooduli kasutamise osas
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 11. märtsi 2008. aasta määrust (EÜ) nr 295/2008 ettevõtluse struktuurstatistika kohta, (1) eriti selle artikli 3 lõiget 4,
ning arvestades järgmist:
(1)
Määrusega (EÜ) nr 295/2008 on kehtestatud ühine raamistik ühenduse ettevõtete struktuuri, tegevust, konkurentsivõimet ja tulemuslikkust käsitleva ühenduse statistika kogumiseks, koostamiseks, edastamiseks ja hindamiseks.
(2)
Tihedas koostöös liikmesriikidega on vaja kavandada kõnealuse määruse artikli 3 lõike 2 punktis j osutatud paindliku mooduli kasutamine, ning määrata kindlaks selle kohaldamisala, näitajate loetelu, võrdlusperiood, hõlmatavad tegevused ja kvaliteedinõuded.
(3)
Juurdepääs rahastamisvõimalustele on oluline poliitiline piirang enamikus liikmesriikides ja ühenduses. On olemas kindlaid tõendeid selle kohta, et Euroopa ettevõtted kannatavad alarahastamise all, eelkõige kui nad arenevad kiiresti või kui nad on äsja tegevust alustanud ettevõtted. Seepärast on vaja statistikat, et analüüsida kõnealuste ettevõtete olukorda ning võrrelda seda kõikide väikese ja keskmise suurusega ettevõtete olukorraga. Kõnealused andmed tuleks võimaluse korral hankida olemasolevatest allikatest.
(4)
Kõik vajalikud tehnilised lisaüksikasjad täpsustatakse vastavalt komisjoni (Eurostat) juhistele ja soovitustele tihedas koostöös liikmesriikidega.
(5)
Käesolevas määruses sätestatud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 295/2008 artikli 3 lõike 2 punktis j osutatud paindlikku moodulit kasutatakse statistika koostamiseks ettevõtetele kättesaadavate rahastamisvõimaluste kohta. Andmete kogumise kohaldamisalasse kuuluvad järgmised ettevõtted: ettevõtted, mis ei kuulu rahandusvaldkonda, mis andsid 2005. aastal tööd 10-249 inimesele ja tegutsesid veel 2008. aastal ning mis andsid artiklis 6 märgitud võrdlusperioodil tööd 10 või rohkemale inimesele, alampopulatsioonina esmakordselt 2003. või 2004. aastal asutatud kiiresti arenevad ettevõtted (mille keskmine aastapõhine tööhõive kasvas aastatel 2005-2008 üle 20 % aastas) ja „gasellid” (kiiresti arenevad ettevõtted, mis on tegutsenud kuni viis aastat).
Artikkel 2
Et vähendada ettevõtete koormust ja liikmesriikide kulusid, kasutatakse võimaluse korral haldusallikates olemasolevaid andmeid.
Artikkel 3
Andmekogumid peavad sisaldama järgmisi näitajaid:
a)
omandiõigusega seotud olukorra tähtsus rahastamisvõimalustele juurdepääsu seisukohast ajal, mil ettevõte oma tegevust alustab, ning vaatlusajal;
b)
kõikide erinevat liiki nii sisemise kui ka välise rahastamise hankimise katsete arv ja edukus ning põhjused, miks kõnealuseid rahastamisvõimalusi ei leitud;
c)
ettevõtluslaenude tagatiste ulatus;
d)
ettevõtte omaniku/juhataja hinnang ettevõtluslaenude saamisega seotud kulude ja koormuse ning ettevõtte finantsolukorra kohta;
e)
rahastamisasutuse valikukriteeriumide olulisus (geograafiline lähedus, eelkõige piiriüleses olukorras, välismaine või omamaine osalus, eelnev kliendistaatus jne);
f)
võlgade ja käibe suhe ning seosed muude finantsnäitajate vahel ettevõtte raamatupidamises ning nende olulisus ettevõtte tulevase kasvu seisukohast;
g)
hinnang tulevase rahastamisvajaduse kohta ning selle vorm ja põhjendused;
h)
rahastamisvõimaluste ja nende kättesaadavuse vahelise seose ning tööhõive kasvu perspektiivi hinnang;
i)
hinnang ettevõtete üldise halduskoormuse kohta;
j)
rahastamisvõimaluste kättesaadavust käsitlevale (võimalikule) küsimustikule vastamiseks tehtav jõupingutus.
Artikkel 4
Hõlmatavad tegevused on Euroopa Parlamendi ja nõukogu määrusega (EÜ) nr 1893/2006 (2) (NACE Rev. 2) Euroopa Ühenduses kehtestatud järgmised ühise majanduse tegevusalade statistilise klassifikaatori koondandmed, mis hõlmavad turule tootvaid tegevusi:
a)
B-E (tööstus);
b)
F (ehitus);
c)
G-N (teenused, koondandmed välja arvatud J, K (finantsteenused) ja M);
d)
J (info- ja sidetehnoloogia teenused);
e)
M (kutse-, teadus- ja tehnikaalased teenused).
Artikkel 5
Liikmesriikide pädevad asutused edastavad komisjonile käesoleva määruse artiklis 3 osutatud näitajate kohta saadud tulemused, sealhulgas konfidentsiaalsed andmed, vastavalt kehtivatele konfidentsiaalsete statistiliste andmete edastamist käsitlevatele ühenduse õigusaktidele, eelkõige vastavalt nõukogu 11. juuni 1990. aasta määrusele (Euratom, EMÜ) nr 1588/90 konfidentsiaalsete statistiliste andmete Euroopa Ühenduste Statistikaametile edastamise kohta. (3)
Neid ühenduse õigusakte kohaldatakse tulemuste töötlemisel, kui tulemused sisaldavad konfidentsiaalseid andmeid. Andmed edastatakse elektrooniliselt. Edastusvorming peab vastama komisjoni (Eurostat) ette nähtud andmevahetusstandarditele. Andmed edastatakse või laaditakse üles elektrooniliselt ühisesse andmesisestusportaali, mida haldab komisjon (Eurostat).
Artikkel 6
Võrdlusperiood on see osa aastast 2010, mille jooksul andmeid kas hangitakse olemasolevatest allikatest või kogutakse ettevõtetelt.
Artikkel 7
Kvaliteedinõue on, et edastatavad andmekogud peavad hõlmama järgmist arvu statistilisi üksusi osaleva liikmesriigi kohta:
-
Saksamaa, Hispaania, Prantsusmaa, Itaalia ja Ühendkuningriik: 1 800 küsitletavat ettevõtet igast riigist või vastavad andmed olemasolevatest allikatest;
-
Belgia, Bulgaaria, Iirimaa, Kreeka, Madalmaad, Poola, Slovakkia ja Rootsi: 900 küsitletavat ettevõtet igast riigist või vastavad andmed olemasolevatest allikatest;
-
Taani ja Soome: 500 küsitletavat ettevõtet igast riigist või vastavad andmed olemasolevatest allikatest;
-
Läti ja Leedu: 300 küsitletavat ettevõtet igast riigist või vastavad andmed olemasolevatest allikatest;
-
Küpros ja Malta: 233 küsitletavat ettevõtet igast riigist või vastavad andmed olemasolevatest allikatest.
Artikkel 8
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. veebruar 2009

Labels: 4
15
19